Mads Olsen (SF), 2024-04-05:
Tak for ordet.
I dag førstebehandler vi et lovforslag om en meget vigtig aftale, nemlig aftalen om den forberedende grunduddannelse.
Fgu'en er en fantastisk uddannelse, der kan hjælpe og løfte de unge, der måske ikke er gået den lige vej igennem uddannelsessystemet.
For der er desværre for mange unge, som vi taber allerede i folkeskolen, unge, der måske har oplevet nederlag på nederlag, men som nu takket være de lokale ildsjæle på fgu'en endelig oplever en sejr.
Man oplever, at de grafiske produkter, man laver i timen, vil det lokale erhvervsliv pludselig betale mange penge for.
Man lærer at reparere biler og knallerter og kan hjælpe sine venner og familie med det.
Og man giver tilbage til skolen ved f.eks. at være med til at bygge de klasselokaler, som ens klassekammerater har brug for.
Fgu'en styrker altså ikke bare de unges faglige, sociale og personlige kompetencer.
Uddannelsen er også med til at give dem troen på sig selv tilbage – troen på, at de godt kan, og troen på, at samfundet og erhvervslivet har brug for dem.
Netop derfor spiller fgu'en en enormt vigtig rolle i vores uddannelsessystem, og det har været afgørende for SF, at aftalen her sikrer stabilitet og mulighed for, at fgu-institutionerne kan løfte den vigtige opgave, som de er sat i verden for at løse.
Med aftalen får fgu-uddannelsen et grundløft på 165 mio. kr. om året.
Det er ikke sensationelt, og det er ikke nok, men det er heldigvis ikke det eneste, vi gør.
Skolerne vil opleve, at de har færre midler næste år, men i SF har vi kæmpet for at sænke prisen for kommunerne på at sende eleverne på fgu.
Det vil over tid betyde, at institutionernes økonomi forbedres.
Det er et af aftalens mange gode elementer, som vil løfte uddannelsen, men vi er ikke i mål.
Det gælder bl.a., at mange af institutionerne ikke har kunnet vedligeholde deres bygninger, fordi økonomien simpelt hen ikke har været tilstrækkelig.
Fgu-sektoren har et enormt efterslæb på bygningssiden, og det håber vi i SF ministeren vil være med til at kigge på.
For man behøver bare at tage ud på en hvilken som helst fgu-skole for at se, hvor slemt det står til.
Der er dårligt indeklima, frostsprængte mursten og kolde klasselokaler.
Faktisk har alle 27 fgu-institutioner problemer med deres bygninger, og vi er nødt til at spørge os selv: Ville vi acceptere de fysiske rammer for andre unge, der gik i f.eks. gymnasiet?
Nej, det ville vi selvfølgelig ikke.
Der ville komme et ramaskrig og med rette, og det skal selvfølgelig ikke være anderledes på fgu-institutionerne.
Selvfølgelig skal der være et handicaptillæg til den skoleydelse, som fgu-elever får, og lad mig lige komme med en personlig historie herom hvorfor.
Det er historien om Nickie Maria, som er tidligere fgu-elev.
Hun havde angst og borderline og var udeboende, og hun kunne ikke få økonomien til at løbe rundt med den skoleydelse for udeboende, som hun fik, for medicin, husleje, mad og psykologtimer koster altså en del.
Det gav altså en arbejdsuge på 58 timer.
Kort tid efter begyndte hun at få hovedpine hver dag.
Hun fik svært ved at koncentrere sig om at lave sine lektier, og til sidst fik hun en stressdiagnose oven i sin borderline og angst.
Hvis hun havde gået på en erhvervsuddannelse, havde hun fået handicaptillæg og havde kunnet fokusere hundrede procent på skolen, men det kunne hun altså ikke få på fgu'en.
Det er jo desværre for sent at hjælpe Nickie Maria, men vi kan hjælpe de fremtidige elever, der har et handicap, der gør, at de ikke kan arbejde 20-25 timer ved siden af skolen.
Når det er sagt, vil jeg gerne gentage, at vi er glade for aftalen.
Jeg vil også gerne bruge anledningen til at udtrykke min glæde over, at vi er så mange partier med i aftalen.
For fgu-institutionerne har brug for bred støtte og stabilitet, og med aftalen her viser vi, at vi tager uddannelsestilbuddet seriøst.
Jeg skal også hilse fra Radikale Venstre og sige, at de også støtter lovforslaget.
Tak for ordet.